02010R0092 — SL — 01.01.2017 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B UREDBA KOMISIJE (EU) št. 92/2010 z dne 2. februarja 2010 o izvajanju Uredbe (ES) št. 471/2009 Evropskega parlamenta in Sveta o statistiki Skupnosti o zunanji trgovini z državami nečlanicami v zvezi z izmenjavo podatkov med carinskimi organi in nacionalnimi statističnimi organi, pripravo statistik ter oceno kakovosti (Besedilo velja za EGP) (UL L 031 3.2.2010, str. 4)

spremenjena z:









▼B

UREDBA KOMISIJE (EU) št. 92/2010

z dne 2. februarja 2010

o izvajanju Uredbe (ES) št. 471/2009 Evropskega parlamenta in Sveta o statistiki Skupnosti o zunanji trgovini z državami nečlanicami v zvezi z izmenjavo podatkov med carinskimi organi in nacionalnimi statističnimi organi, pripravo statistik ter oceno kakovosti

(Besedilo velja za EGP)







▼M1

Člen 1

Načini izmenjave podatkov med carinskimi organi in nacionalnimi statističnimi organi

1. V tej uredbi se uporabljajo naslednje opredelitve pojmov:

(a) „centralizirano carinjenje v prehodnem obdobju“ pomeni centralizirano carinjenje iz člena 179 Uredbe (EU) št. 952/2013 Evropskega parlamenta in Sveta o carinskem zakoniku Unije ( 1 ) (v nadaljnjem besedilu: carinski zakonik Unije), ki vključuje carinske organe več kot ene države članice in pri katerem je način izmenjave informacij med carinskimi organi zajet s členom 18 Delegirane Uredbe Komisije (EU) 2016/341 ( 2 );

(b) „avtomatizirano centralizirano carinjenje“ pomeni centralizirano carinjenje, ki vključuje carinske organe več kot ene države članice in pri katerem je način izmenjave informacij med carinskimi organi zajet z ustreznim nadnacionalnim elektronskim sistemom za centralizirano carinjenje za uvoz ali izvoz, kot je določeno v delovnem programu iz člena 280 carinskega zakonika Unije ( 3 ).

2. Nacionalni carinski organi brez odlašanja, najpozneje pa v mesecu po mesecu, ko so bile carinske deklaracije sprejete ali so bile o njih sprejete ustrezne odločitve, svojim nacionalnim statističnim organom predložijo evidence o uvozu in izvozu iz carinskih deklaracij,

(a) vloženih pri njih ali

(b) za katere jim je dopolnilna deklaracija v skladu s členom 225 Izvedbene uredbe Komisije (EU) 2015/2447 ( 4 ) na voljo prek neposrednega elektronskega dostopa v sistemu imetnika dovoljenja.

Carinski organi nacionalnim statističnim organom zagotovijo revidirane evidence o uvozu in izvozu z dopolnjenimi ali spremenjenimi že poslanimi statistični podatki.

Obveznost predložitve evidenc iz carinskih deklaracij nacionalnemu statističnemu organu se ne uporablja za carinske deklaracije, ki jih zajema avtomatizirano centralizirano carinjenje in se v skladu z odstavkom 3 zagotovijo drugi državi članici.

Prvi pododstavek ne vpliva na pravice nacionalnih statističnih organov glede njihovega dostopa do administrativnih evidenc in njihove uporabe iz člena 17a Uredbe (ES) št. 223/2009 Evropskega parlamenta in Sveta ( 5 ).

3. Z učinkom od datuma izvajanja mehanizma za vzajemno izmenjavo podatkov po elektronski poti v skladu s členom 7(2) Uredbe (ES) št. 471/2009, kar pomeni, takoj ko zadevna država članica uporablja avtomatizirano centralizirano carinjenje, se uporablja naslednje:

Kadar je carinska deklaracija zajeta z avtomatiziranim centraliziranim carinjenjem, carinski organ, pri katerem je navedena carinska deklaracija vložena, zagotovi, da se kopije podatkov navedene carinske deklaracije v enakem roku, kot je določen v skladu s prvim pododstavkom odstavka 2, pošljejo carinskemu organu države članice, v kateri je blago ob prepustitvi v carinski postopek. Obveznost prenosa podatkov se nanaša tudi na carinsko deklaracijo, kadar je dopolnilna deklaracija v skladu s členom 225 Izvedbene uredbe (EU) 2015/2447 na voljo prek neposrednega elektronskega dostopa v sistemu imetnika dovoljenja.

Prenos se šteje za zagotovljen in časovni okvir za upoštevan, kadar prenos med državami članicami poteka v skladu z ureditvijo iz členov 231 in 232 Izvedbene uredbe (EU) 2015/2447.

Carinski organ, ki prejme podatke, jih brez odlašanja pošlje svojemu nacionalnemu statističnemu organu. To pa ne vpliva na pravice nacionalnih statističnih organov glede njihovega dostopa do administrativnih evidenc in njihove uporabe iz člena 17a Uredbe (ES) št. 223/2009.

4. Carinski organi na zahtevo nacionalnih statističnih organov preverijo točnost in popolnost evidenc o uvozu in izvozu, ki so jih zagotovili.

▼B

Člen 2

Priprava evropske statistike o uvozu in izvozu blaga

1. Nacionalni statistični organi pripravijo mesečno statistiko na podlagi:

▼M1

(a) evidenc o uvozu in izvozu, ki so jih predložili carinski organi na podlagi obveznosti iz člena 1;

▼B

(b) podatkov, ki so jih gospodarski subjekti predložili v primeru poenostavitev carinskih formalnosti v skladu s členom 4(2) Uredbe (ES) št. 471/2009;

(c) virov podatkov za posebno blago in gibanja v skladu s členom 4(4) Uredbe (ES) št. 471/2009.

2. Nacionalni statistični organi pripravijo zunanjetrgovinsko statistiko po:

(a) državi članici, ki pripravlja statistiko, pri čemer se navede država članica, ki Eurostatu poroča statistiko zunanje trgovine;

(b) referenčnem obdobju;

(c) trgovinskem toku;

(d) statistični vrednosti v nacionalni valuti brez decimalk;

(e) količini, izraženi v kg brez decimalk;

(f) količini, izraženi v dodatnih merskih enotah;

▼M1

(g) oznaki blaga;

kadar se statistika pripravlja z uporabo virov podatkov iz člena 4(1) Uredbe (ES) št. 471/2009 in po ugotovitvah nacionalnih statističnih organov na ta vir podatkov vpliva dogovor carinskih organov iz člena 177 carinskega zakonika Unije, nacionalni statistični organi zagotovijo možnost za identifikacijo podatkov v pripravljeni statistiki, na katerih ustreznost ali kakovost vpliva navedeni dogovor;

(h) državi članici, v kateri je blago ob prepustitvi v carinski postopek. Vendar so nacionalni statistični organi obvezani zbirati te informacije, samo kadar se uvoz ali izvoz nanašata na carinske deklaracije, ki so zajete s centraliziranim carinjenjem v prehodnem obdobju;

državi članici, v kateri je bila vložena carinska deklaracija. Vendar so nacionalni statistični organi obvezani zbirati te informacije, samo kadar se uvoz ali izvoz nanašata na carinske deklaracije, ki so zajete z avtomatiziranim centraliziranim carinjenjem;

(i) namembni državi članici pri uvozu.

Za tiste evidence o uvozu, za katere carinski podatki o namembni državi članici niso na voljo, države članice uporabijo druge informacije iz carinske deklaracije, ki jih štejejo za pomembne za pripravo zunanjetrgovinske statistike po namembni državi članici.

Kadar nacionalni statistični organi ne morejo prejeti nobenih neposrednih ali posrednih informacij, ki omogočajo navedeno pripravo, navedejo šifro po geonomenklaturi „QV“, kadar menijo, da namembna država članica ni ista kot država članica, v kateri je blago ob prepustitvi v carinski postopek;

(j) državi članici dejanskega izvoza pri izvozu.

Za evidence o izvozu, za katere carinski podatki o državi članici dejanskega izvoza niso na voljo, nacionalni statistični organi uporabijo druge informacije iz carinske deklaracije, ki jih štejejo za pomembne za pripravo zunanjetrgovinske statistike po državi članici dejanskega izvoza.

Kadar nacionalni statistični organi ne morejo prejeti nobenih neposrednih ali posrednih informacij, ki omogočajo navedeno pripravo, navedejo šifro po geonomenklaturi „QV“, kadar menijo, da država članica dejanskega izvoza ni ista kot država članica, v kateri je blago ob prepustitvi v carinski postopek;

▼B

(k) državi porekla pri uvozu;

▼M1

(l) državi odpreme/izvoza pri uvozu;

▼B

(m) zadnji znani namembni državi pri izvozu;

(n) statističnem postopku;

(o) eno- ali dvomestni oznaki vrste posla. V primeru evidenc, v katerih carinski podatki o vrsti posla niso na voljo, je treba navesti enomestno oznako 0;

(p) dodeljeni preferencialni oznaki pri uvozu;

(q) vrsti prevoza na meji;

(r) vrsti prevoza v notranjosti;

(s) zabojniku.

3. ►M1 Statistika vsebuje prilagoditve manjkajočih, zapoznelih ali nepopolnih evidenc. ◄ V prilagoditvah je navedena statistična vrednost, ki je razvrščena vsaj po partnerskih državah, oznaki blaga na ravni poglavja kombinirane nomenklature in mesečnem referenčnem obdobju. Prilagoditve temeljijo na zanesljivih in primernih ocenah ali znanstvenih metodah.

4. ►M1 Za posamezne posle pod statističnim pragom lahko države članice pripravijo manj podrobne informacije kot je določeno v členu 6(1) Uredbe (ES) št. 471/2009. ◄ Vendar pa je treba Komisiji (Eurostatu) posredovati vsaj podatke o skupni mesečni statistični vrednosti uvoza in izvoza.

5. Statistika vsebuje podatke, na katere vplivajo določbe o zaupnosti v državi članici, ki pripravlja statistiko. Nacionalni statistični organi označijo podatke, ki jih je treba obravnavati kot zaupne, na način, da se lahko čim več informacij izkazuje, vsaj na ravni poglavja kombinirane nomenklature, če je pri tem zagotovljena zaupnost.

Člen 3

Ocenjevanje kakovosti

1. Komisija (Eurostat) v skladu s kriteriji kakovosti iz člena 9(1) Uredbe (ES) št. 471/2009 vsako leto izvede ocenjevanje kakovosti na podlagi kazalnikov kakovosti in zahtev, o katerih se predhodno dogovori z nacionalnimi statističnimi organi.

2. Komisija (Eurostat) pripravi delno predhodno izpolnjeno poročilo o kakovosti za vsako državo članico. Osnutke poročil o kakovosti državam članicam pošlje do 30. novembra, ki sledi referenčnemu letu.

3. Države članice Komisiji (Eurostatu) predložijo svoja izpolnjena poročila o kakovosti v osmih tednih po prejemu predhodno izpolnjenih poročil o kakovosti.

4. Komisija (Eurostat) oceni kakovost posredovane statistike na podlagi podatkov in poročil o kakovosti, ki so jih zagotovile države članice, ter pripravi poročilo o kakovosti za vsako državo članico.

5. Komisija (Eurostat) pripravi in razpošlje povzetek poročila o kakovosti, ki zajema vse države članice. Vanj vključi glavne kazalnike kakovosti in informacije, zbrane s poročili o kakovosti.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2010.

Ta uredba je v celoti zavezujoča in se neposredno uporablja v vseh državah članicah.